CELEX: 62021TN0034
Language: hr
Date: 2021-01-22 00:00:00
Title: Predmet T-34/21: Tužba podnesena 22. siječnja 2021. – Ryanair/Komisija

8.3.2021   
            
            
               HR
            
            
               Službeni list Europske unije
            
            
               C 79/37
            
         
      Tužba podnesena 22. siječnja 2021. – Ryanair/Komisija
      (Predmet T-34/21)
      (2021/C 79/47)
      Jezik postupka: engleski
      
         Stranke
      
      
         Tužitelj: Ryanair DAC (Swords, Irska) (zastupnici: E. Vahida, F.-C. Laprévote, V. Blanc, S. Rating i I. Metaxas-Maranghidis, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi Odluku Europske komisije (EU) od 25. lipnja 2020. o državnoj potpori SA.57153 (2020/N) – Njemačka – COVID-19 – Potpora Lufthansi; i
               
            
                  —
               
               
                  naloži Europskoj komisiji snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe pet tužbenih razloga.
      
                  1.
               
               
                  Prvi tužbeni razlog, koji se temelji na tvrdnji da je Europska komisija pogrešno primijenila svoju komunikaciju o privremenom okviru za mjere državne potpore gospodarstvu u trenutačnim okolnostima izbijanja bolesti COVID-19 (1) (u daljnjem tekstu: „Privremeni okvir”) i zlouporabila svije ovlasti zaključivši da društvo Deutsche Lufthansa AG može biti korisnik potpore, a da pritom nije ocijenila postoje li prikladnije mjere kojima se manje narušava tržišno natjecanje, utvrdivši da je iznos dokapitalizacije bio proporcionalan, neprimjenom pravilnih uvjeta u pogledu državnog izlaska, nedovoljnim nalaganjem ustupanja vremena rezerviranog za polijetanje i slijetanje zrakoplova i neodređivanjem stvarne zabrane korisnikovog agresivnog širenja.
               
            
                  2.
               
               
                  Drugi tužbeni razlog, koji se temelji na tvrdnji da je Europska komisija pogrešno primijenila članak 107. stavak 3. točku (b) UFEU-a utvrdivši da se potpora odnosi na ozbiljni poremećaj u njemačkom gospodarstvu, povrijedivši obvezu odvagivanja korisnih učinaka potpore naspram njezinih štetnih učinaka na uvjete trgovanja i održavanje nenarušenog tržišnog natjecanja (tj., „test ravnoteže”), i zahtjevom kasnog podnošenja plana restrukturiranja.
               
            
                  3.
               
               
                  Treći tužbeni razlog koji se temelji na tvrdnji da je Europska komisija povrijedila opća načela nediskriminacije, slobodnog pružanja usluga i slobode poslovnog nastana.
               
            
                  4.
               
               
                  Četvrti tužbeni razlog, koji se temelji na tvrdnji da Europska komisija nije pokrenula službeni ispitni postupak usprkos ozbiljnim poteškoćama te je povrijedila tužiteljeva postupovna prava.
               
            
                  5.
               
               
                  Peti tužbeni razlog, koji se temelji na tvrdnji da je Europska komisija povrijedila obvezu obrazlaganja.
               
            
         (1)  Privremeni okvir za mjere državne potpore gospodarstvu u trenutačnim okolnostima izbijanja bolesti COVID-19, SL C 91I/1 od 20. ožujka 2020., kako je izmijenjen.